ইন্টেরিয়র ডিজাইন শব্দটি এসেছে লাতিন শব্দ ইনট্রো থেকে, যার অর্থ- ভেতর বা অন্দর। এর সঙ্গে যুক্ত হয়েছে ডিজাইন শব্দটি, যার অর্থ নকশা। এই দুটি শব্দ একত্রিত করলে হয় ইন্টেরিয়র ডিজাইন, যার আভিধানিক অর্থ দাঁড়ায় অভ্যন্তরীণ নকশা বা অন্দরমহলের সাজ। তবে সাধারণত ইন্টেরিয়র ডিজাইন বলতে ঘর গোছানোকে বুঝি আমরা। বাস্তবে শুধু ঘর গোছানো নয়, ইন্টেরিয়র ডিজাইন শব্দ দুটি আরও ব্যাপক অর্থে ব্যবহৃত হয়। সহজে বলতে গেলে অফিস, শোরুম, রেস্তোরাঁ বা বাসায় দেয়ালের রঙ, মানানসই আসবাবপত্রের ডিজাইন ও রঙ থেকে শুরু করে স্বল্প পরিসরের জায়গাকে কীভাবে বেশি করে ব্যবহার করা যায়, সে বিষয়ে যাবতীয় ডিজাইন ও বাস্তবায়ন করাটাই ইন্টেরিয়র ডিজাইনারের কাজ।